钦定古今图书集成/明伦汇编/闺媛典/第331卷 > 熊本妻
## 钦定古今图书集成/明伦汇编/闺媛典/第331卷 > 熊本妻

按《赣州府志》：“宁都熊本妻，失其姓氏。生七年而母李
卒，依外家姑，故闻诗礼，因授以书及传记。待年于家，
摄治内外事，俱有条理。母卒时，属以所遗橐备女嫁
后母移橐置别产，而孝谨弥笃。年十九归本，事舅姑
执妇道。姑王病风挛，日夜保抱扶持不少怠。相夫力
学，代任一切家事。小姑有在室者，出私橐嫁之，其家”
毁，小姑寡而子死，则延致养于家。三子：鼎、涣，晋躬自
教督之。鼎涣读书，常至鸡鸣，纫治丝枲，伴读若严师
然。业成，阅其文曰：“涣文浮，鼎宜贡。”已而果然。本为经
师，从游者甚众。诸所谈论，母窃听之，辄断其生平寿
夭利钝，后验无爽。伪汉兵起及赣，母时遘疾，匿邻空
室中，已避安宁乡。濒危者屡，卒自全。汉一再迁，使征
鼎，母曰：“卤败可立待，慎毋往元省。”守臣以书招之，又
曰：“元运将终，不可为也。”及卫国公邓愈取江西，聘鼎
从事，母曰：“可矣，闻江表有真主，是可依也。”其明达如
此。